Παραθυρο με θεα
2018-06-16 20:00 - 22:00 UTC | ΠΝΕΥΜΑΤΙΚΟ ΚΕΝΤΡΟ ΜΕΓΑΡΟ ΓΚΥΖΗ, ΦΗΡΑ, ΣΑΝΤΟΡΙΝΗ - ΕΛΛΑΔΑ
«Παράθυρο με θέα»
Στη μουσική παράσταση «Παράθυρο με θέα», ο συνθέτης Μηνάς Μπόγρης ξεδιπλώνει τις μουσικές του καταβολές και παρουσιάζει τα νέα του τραγούδια, σε στίχους Μιχάλη Μπρούζου που σκιαγραφούν ανθρώπινες συμπεριφορές και εκφράζουν με γλαφυρότητα την ανάγκη για επικοινωνία.
Τραγουδά ο Σπύρος Κλείσσας και μαζί με τους Κατερίνα Τεπελένα (βιολί, φλάουτο), Στέφανο Γιαννόπουλο (βιολοντσέλο) και Μηνά Μπόγρη (κιθάρα), ερμηνεύουν επίσης αγαπημένα τραγούδια των Χατζιδάκι, Πλέσσα, Κραουνάκη, Cohen, Madredeus, μέσα από την πολύχρωμη μουσική εικόνα που δημιουργούν οι ενορχηστρώσεις του συνθέτη.

Συνδιοργάνωση: Δήμος Θήρας – Πνευματικό Κέντρο Μέγαρο Γκύζη – Δ.Α.Π.Π.Ο.Σ.

Χορηγός: Ρακάδικο “το Μεράκι”

Ανοιξε τον κυκλο - Γκαλα οπερας της Εθνικης Λυρικης Σκηνης
2018-06-22 20:00 - 22:00 | ΠΝΕΥΜΑΤΙΚΟ ΚΕΝΤΡΟ ΜΕΓΑΡΟ ΓΚΥΖΗ, ΦΗΡΑ, ΣΑΝΤΟΡΙΝΗ - ΕΛΛΑΔΑ
Άνοιξε τον κύκλο
Γκαλά όπερας της Εθνικής Λυρικής Σκηνής σε Σαντορίνη, Τήνο, Μύκονο
22-28 Ιουνίου 2018
Η Εθνική Λυρική Σκηνή, σε συνεργασία με την “Άγονη Γραμμή Γόνιμη”, ταξιδεύει στις 22 Ιουνίου στη Σαντορίνη, στις 26 Ιουνίου στην Τήνο και στις 28 Ιουνίου στη Μύκονο και παρουσιάζει ένα ιδιαίτερο γκαλά με άριες και ντουέτα από διάσημες όπερες και οπερέτες, με την υψίφωνο Βασιλική Καραγιάννη και τον τενόρο Γιάννη Χριστόπουλο.

Με τα γκαλά όπερας, ολοκληρώνεται ο φετινός κύκλος των εργαστηρίων σε παιδιά και ενήλικες, που επιμελήθηκε το τμήμα των Εκπαιδευτικών και Κοινωνικών Δράσεων της Εθνικής Λυρικής Σκηνής στην Σαντορίνη, την Τήνο και την Μύκονο.
Οι δύο διακεκριμένοι πρωταγωνιστές της Εθνικής Λυρικής Σκηνής, η υψίφωνος Βασιλική Καραγιάννη και ο τενόρος Γιάννης Χριστόπουλος, θα ερμηνεύσουν, συνοδεία πιάνου, άριες και ντουέτα από όπερες και οπερέτες των Τζουζέπε Βέρντι, Τζάκομο Πουτσίνι, Θεόφραστου Σακελλαρίδη κ.α. Στο πιάνο θα τους συνοδεύσουν οι Φρίξος Μόρτζος (22.6) και Μαρία Νεοφυτίδου (26.6 & 28.6).
Τη βραδιά ανοίγει η παρουσίαση του εργαστηρίου Νότες που αρμενίζουν, ένα εκπαιδευτικό πρόγραμμα μουσικής και αφήγησης με βασικά εργαλεία το τραγούδι, την αφήγηση και την κίνηση.

Σαντορίνη, 22 Ιουνίου 2018 | 20:30 | Μέγαρο Γκύζη
Τήνος, 26 Ιουνίου | 20:30 | Ίδρυμα Τηνιακού Πολιτισμού
Μύκονος, 28 Ιουνίου 2018 |20:30 | Γρυπάρειο Πολιτιστικό Κέντρο Δήμου Μυκόνου

Είσοδος ελεύθερη

Πληροφορίες: Μέγαρο Γκύζη: 2286 023077 | Ίδρυμα Τηνιακού Πολιτισμού: 2283 029070 | Γρυπάρειο Μέγαρο: 2289027791
Εμψύχωση Εκπαιδευτικών Εργαστηρίων: Θάλεια Μαρί Παπαδοπούλου, Ντίνα Στράνη
Ευχαριστούμε: το Δήμο Σαντορίνης, το Δήμο Τήνου και το Δήμο Μυκόνου
Μέγας χορηγός: Ελληνικά Πετρέλαια Όμιλος Εταιρειών | Χορηγός: Blue Star Ferries

"ΕΜ-ΠΝΕΥΣΕΙΣ" - ΠΕΡΙΚΛΗΣ ΚΟΥΚΟΣ
2018-06-23 20:00 - 22:00 | ΠΝΕΥΜΑΤΙΚΟ ΚΕΝΤΡΟ ΜΕΓΑΡΟ ΓΚΥΖΗ, ΦΗΡΑ, ΣΑΝΤΟΡΙΝΗ - ΕΛΛΑΔΑ
“Εμ-πνεύσεις” – Περικλής Κούκος
Δημιουργίες του συνθέτη και μαέστρου Περικλή Κούκου, σταθμοί μιας πλούσιας μουσικής διαδρομής από το 1986 έως σήμερα: έργα για κουιντέτο πνευστών, σόλο φλάουτο, όμποε, φαγκότο και πιάνο, πιάνο και κουιντέτο πνευστών. Έξι γνωστοί σολίστ στη σκηνή του Μεγάρου Γκύζη: ο Δημήτρης Κούκος (πιάνο) και το Κουιντέτο Ξύλινων Πνευστών «Αίολος» που απαρτίζεται από τον Βαγγέλη Σταθουλόπουλο (φλάουτο), Γιάννη Τσελίκα (όμποε), Άγγελο Πολίτη (κλαρινέτο), Γιώργο Φαρούγγια (φαγκότο) και Σπύρο Κάκο (κόρνο).
Ο Περικλής Κούκος είναι από τους πιο δραστήριους συνθέτες της γενιάς του, έχει γράψει πέντε όπερες, δύο σκηνικές καντάτες, μουσική δωματίου έργα για ορχήστρα, για φωνή ή σόλο όργανα και σκηνική μουσική. Έχει συνεργαστεί με πολιτιστικούς φορείς και φεστιβάλ εντός και εκτός Ελλάδος καθώς και με ελληνικά και ξένα ορχηστρικά σύνολα (ΚΟΑ, ΚΟΘ, Ορχήστρα των Χρωμάτων, Καμεράτα-Ορχήστρα Φίλων της Μουσικής, Ορχήστρα της ΕΛΣ, Εθνική Συμφωνική Ορχήστρα της ΕΡΤ, Συμφωνική του Λονδίνου, Βιρτουόζοι της Πράγας, της Ραδιοφωνίας της Μόσχας, της Ραδιοφωνίας της Βορειοδυτικής Γερμανίας, Alea III της Βοστώνης, Φιλαρμονική της Μόσχας, του Ισραήλ, Βασιλική Φιλαρμονική του Λονδίνου κ.ά.). Έργα του έχουν παρουσιαστεί σε φημισμένες αίθουσες συναυλιών σε όλο τον κόσμο (Κάρνεγκι Χολ, Κονσέρτχεμπαου, Ρόαγιαλ Φέστιβαλ Χολ, Ουίγκμορ Χολ, Μουζίκφεραϊν κ.ά.) και από ραδιοφωνικούς οργανισμούς στην Ελλάδα και το εξωτερικό. Κατείχε θέσεις ευθύνης σε πολλούς πολιτιστικούς φορείς (Ένωση Ελλήνων Μουσουργών, ΕΛΣ, Ελληνικό Φεστιβάλ κ.ά.). Έχει ανακηρυχθεί Artist in Residence του Πανεπιστημίου της Νέας Υόρκης, ενώ του έχει απονεμηθεί το βραβείο Ξένιος Δίας για την προσφορά του στη διεθνή προβολή της χώρας μας (2003).
Το Κουιντέτο Ξύλινων Πνευστών «Αίολος» ιδρύθηκε το 2009 στην Αθήνα από καταξιωμένους σολίστ, μέλη ελληνικών συμφωνικών συνόλων. Στόχος του είναι η προβολή του ρεπερτορίου για πνευστά και ο εμπλουτισμός αλλά και η ανάδειξη της σχετικής ελληνικής εργογραφίας. Με πάνω από 150 έργα στις καλλιτεχνικές του αποσκευές, το σχήμα καλύπτει το εύρος της φιλολογίας για κουιντέτο πνευστών αλλά και μεγαλύτερα σύνολα. Έχει οργανώσει εκπαιδευτικά προγράμματα και έχει συμπράξει με σύνολα εγχόρδων, χορωδίες και μονωδούς στην ερμηνεία αυθεντικών συνθέσεων ή μεταγραφών που επιμελούνται τα ίδια τα μέλη του Κουιντέτου. Έχει εμφανιστεί σε σημαντικές αίθουσες συναυλιών στην Ελλάδα, έχει ηχογραφήσει για την Ελληνική Ραδιοφωνία και έχει συνεργαστεί με διακεκριμένους καλλιτέχνες από το εξωτερικό.
Ο Δημήτρης Κούκος γεννήθηκε το 1982 στην Αθήνα. Σπούδασε πιάνο ως αριστούχος με υποτροφία στο Εθνικό Ωδείο, με την πιανίστα Ναταλία Μιχαηλίδου ,απ’ όπου αποφοίτησε με Άριστα παμψηφεί Α ́ βραβείο και αριστείο εξαιρετικής επίδοσης. Σπούδασε επίσης Ανώτερα Θεωρητικά με τον συνθέτη Περικλή Κούκο.Συνέχισε τις μεταπτυχιακές του σπουδές στο πιάνο στην Ecole Normale De Musique στο Παρίσι και στο Royal College of Music στο Λονδίνο όπου ολοκλήρωσε τις σπουδές του στο πιάνο στο τμήμα Master in Piano Performance με καθηγητή τον Neil Immelman και υποτροφία από το κοινωφελές ίδρυμα Αλέξανδρος Σ. Ωνάσης .Έχει λάβει μέρος σε σεμινάρια, έχει συμμετάσχει σε συναυλίες και έχει δώσει ατομικά ρεσιτάλ στην Ελλάδα και το εξωτερικό σε σημαντικές αίθουσες.Έχει επίσης συνεργαστεί με Έλληνες και ξένους μαέστρους και σολίστ. Έχει ηχογραφήσει για την Ελληνική Ραδιοφωνία. Μέρος της ηχογράφησης παίχτηκε στον εορτασμό των 50 χρόνων του ́Γ προγράμματος. Ηχογραφήσεις του έχουν σταλεί στην E.B.U. Είναι καθηγητής πιάνου και ανώτερων θεωρητικών στο εθνικό ωδείο παράρτημα Χολαργου καθώς και καλλιτεχνικός διευθυντής στο ωδείο Παλαιού Φαληρού.

Συνδιοργάνωση: Δήμος Θήρας – Πνευματικό Κέντρο Μέγαρο Γκύζη – Δ.Α.Π.Π.Ο.Σ.

ARTON TRIO
2018-07-20 21:00 - 23:00 | ΠΝΕΥΜΑΤΙΚΟ ΚΕΝΤΡΟ ΜΕΓΑΡΟ ΓΚΥΖΗ, ΦΗΡΑ, ΣΑΝΤΟΡΙΝΗ - ΕΛΛΑΔΑ
ARTON TRIO
YOUNG MASTERS ENSEMBLE
Αυτό το δυναμικό νεανικό τρίο από τη Βιέννη της Αυστρίας σχηματίστηκε το φθινόπωρο του 2017, όταν η πιανίστρια Sophie Druml, ο βιολιστής Andreas Siles Mellinger (που συμμετείχε στο Φεστιβάλ του Μεγάρου Γκύζη με το συγκρότημα Young Masters Ensemble το περασμένο καλοκαίρι) και ο τσελίστας Lukas Rothenfußer, έπαιξαν για πρώτη φορά μαζί και ανακάλυψαν την κοινή τους αγάπη για τη μουσική δωματίου. Και οι τρεις σπουδάζουν στο Πανεπιστήμιο Μουσικής και Καλών Τεχνών της Βιέννης και το συγκρότημά τους καθοδηγείται από τον πιανίστα καθηγητή Stefan Mendl από το συγκρότημα Vienna Piano Trio.
Το όνομα ARTON δεν είναι μόνο ένας συνδυασμός της αγγλικής λέξης “art” και της γερμανικής λέξης “Ton” (τόνος), είναι επίσης στα Σουηδικά ο αριθμός 18, που εμφανίζεται με κάποια μορφή σε όλα τα γενέθλια τους και στην ημερομηνία της πρώτης πρόβας τους. Το πάθος τους είναι η ανακάλυψη, οι πρόβες και η εκτέλεση ενός πλούσιου ρεπερτορίου για πιάνο για τρίο, που θα παρουσιάσουν σε ένα ποικίλο πρόγραμμα από Schubert, Piazzolla και άλλους στο Φεστιβάλ του Μεγάρου Γκύζη.
Andreas Siles Mellinger (βιολί)
Lukas Rothenfußer (βιολοντσέλο)
Sophie Druml (πιάνο)

ΓΙΩΡΓΟΣ ΚΑΛΟΥΔΗΣ “INNOVATING TRADITION”
2018-07-24 21:00 - 23:00 | ΠΝΕΥΜΑΤΙΚΟ ΚΕΝΤΡΟ ΜΕΓΑΡΟ ΓΚΥΖΗ, ΦΗΡΑ, ΣΑΝΤΟΡΙΝΗ - ΕΛΛΑΔΑ
ΓΙΩΡΓΟΣ ΚΑΛΟΥΔΗΣ “INNOVATING TRADITION”
Ο Γιώργος Καλούδης, τσελίστας, λυράρης, αυτοσχεδιαστής και συνθέτης, έχει στο ενεργητικό του τρείς προσωπικές παραγωγές δίσκων, “TRUTH”, “ON THE WIND”, “J.S.BACH: Cello Suites on the Cretan Lyra”, αλλά και πληθώρα εμφανίσεων σε συναυλίες και φεστιβάλ σε όλο τον κόσμο.
Εμπνευσμένος απ’ την κρητική του καταγωγή, επανήλθε στο αγαπημένο του όργανο το 2004.
Προσάρμοσε την τεχνική του τσέλου πάνω στη κρητική λύρα, προσθέτοντας μια 4η χορδή (χαμηλή ντο). Με αυτό τον τρόπο συμπεριέλαβε την 4-χορδη κρητική λύρα στις συνθέσεις, τις ηχογραφήσεις και τις συναυλίες του. Μετά από 12 χρόνια έρευνας και μελέτης, κυκλοφόρησαν σε ψηφιακή μορφή, οι Σουίτες του J.S.Bach για σόλο τσέλο με την 4-χορδη κρητική λύρα του, σε πρώτη παγκόσμια εκτέλεση, απ’την DNA-Label Records, τον Δεκέμβρη του 2016. Τον Μάρτιο του 2017 πραγματοποιήθηκε στο Μέγαρο Μουσικής Αθηνών, η πρεμιέρα του έργου.
Ένα μοναδικό στο είδος του ρεσιτάλ, όπου μια ιδιαίτερη κρητική λύρα κι ένα τσέλο, αποκαλύπτουν έναν ποιητικό ηχητικό ορίζοντα μέσα από το πρόγραμμα «Innovating tradition», διασταυρώνοντας μουσικές από τα βάθη του Χρόνου, «επινοώντας» εκ νέου την παράδοση…
Γιώργος Καλούδης:
βιολοντσέλο, κρητική λύρα
live-loop-recording, effects

ΕΘΝΙΚΗ ΣΥΜΦΩΝΙΚΗ ΟΡΧΗΣΤΡΑ ΕΡΤ
2018-07-27 21:00 - 23:00 | ΜΠΡΟΣΤΑ ΑΠΟ ΤΟ ΚΑΘΕΔΡΙΚΟ ΝΑΟ ΥΠΑΠΑΝΤΗΣ ΤΟΥ ΣΩΤΗΡΟΣ ΔΙΠΛΑ ΑΠΟ ΤΟ ΞΕΝΟΔΟΧΕΙΟ ΑΤΛΑΝΤΙΣ ΣΤΑ ΦΗΡΑ
ΕΘΝΙΚΗ ΣΥΜΦΩΝΙΚΗ ΟΡΧΗΣΤΡΑ ΕΡΤ
Η Εθνική Συμφωνική Ορχήστρα ΕΡΤ ιδρύθηκε το 1938 καλύπτοντας το κλασικό ελληνικό και ξένο ρεπερτόριο. Έχει παρουσιάσει έργα σημαντικών Ελλήνων και ξένων συνθετών, μαέστρων και ερευνητών μέσα από ηχογραφήσεις, ζωντανές μεταδόσεις από το ραδιόφωνο και την τηλεόραση καθώς και από συναυλίες στην Αθήνα και την περιφέρεια.
Την Εθνική Συμφωνική Ορχήστρα της ΕΡΤ διηύθυναν ως προσκεκλημένοι συνεργάτες πολλοί Έλληνες και ξένοι μαέστροι καθώς και συνθέτες διεθνούς φήμης, ενώ συνέπραξαν ως σολίστ πολλοί διάσημοι καλλιτέχνες, έλληνες και ξένοι όπως οι: Νταβίντ Όιστραχ, Τζίνα Μπαχάουερ, Χοσέ Καρρέρας, Aγνή Μπάλτσα, Βάσω Παπαντωνίου, Mονσεράτ Kαμπαγέ, Πλάθιντο Ντομίνγκο, Ρολάντο Βιγιαζόν, Λεωνίδας Καβάκος, Δημήτρης Σγούρος, Ρομπέρτο Αλάνια, Άντζελα Γκεόργκιου, Ανδρέα Μποτσέλι, Χοσέ Κούρα, Χουάν Ντιέγκο Φλόρες.
Η Εθνική Συμφωνική Ορχήστρα της ΕΡΤ έχει εμφανιστεί επανειλημμένα στο Ηρώδειο, στο πλαίσιο του Φεστιβάλ Αθηνών, στο Φεστιβάλ Πάτρας, στο Φεστιβάλ Βελιγραδίου, στην Όπερα Καΐρου, στο Μόντρεαλ, στην Κολωνία, στο Παρίσι, στην Κωνσταντινούπολη, σε διεθνείς μουσικές εκδηλώσεις σε συνεργασία με την E.B.U. (Ευρωπαϊκή Ένωση Ραδιοφωνιών), στο Μέγαρο Μουσικής Αθηνών και σε πόλεις της Ελλάδας. Τον Οκτώβριο του 2006, η Εθνική Συμφωνική Ορχήστρα πραγματοποίησε συναυλία στην αίθουσα Γενικής Συνέλευσης των Ηνωμένων Εθνών και στο Λίνκολν Σέντερ της Νέας Υόρκης. Τον Οκτώβριο του 2007, στο Polytheater του Πεκίνου, πραγματοποίησε την εναρκτήρια συναυλία των εκδηλώσεων για το πολιτιστικό έτος της Ελλάδας στην Κίνα. Σήμερα η Ορχήστρα θεωρείται από τα πιο δυναμικά, άρτια και δραστήρια συμφωνικά συγκροτήματα της Ελλάδας. Από τον Αύγουστο του 2016 Καλλιτεχνικός Διευθυντής των Μουσικών Συνόλων έχει αναλάβει ο Αναστάσιος Συμεωνίδης.
Στο πλαίσιο του Φεστιβάλ Γκύζη, θα παρουσιάσουν έργα των Γ. Σ. Μπαχ, Γ. Πάχελμπελ, Β.Α. Μότσαρτ, Ν. Σκαλκώτα.

Μουσική Διεύθυνση: Ανδρέας Τσελίκας

ΧΩΡΙΣ ΑΓΕΡΙ ...ΑΚΟΥΣΤΕ ΜΕ
2018-07-31 21:00 - 23:00 | ΠΝΕΥΜΑΤΙΚΟ ΚΕΝΤΡΟ ΜΕΓΑΡΟ ΓΚΥΖΗ, ΦΗΡΑ, ΣΑΝΤΟΡΙΝΗ - ΕΛΛΑΔΑ
ΧΩΡΙΣ ΑΓΕΡΙ …ΑΚΟΥΣΤΕ ΜΕ
Το μοναδικό φωνητικό ηχόχρωμα της Ναταλίας Κωτσάνη, η απαράμιλλης δεξιοτεχνίας και λυρικής εκφραστικότητας φυσαρμόνικα, οι φλογέρες και η εξωτική καλίμπα του Μάνου Αβαράκη, και αυτό το υπέροχο «φορητό πιάνο», το μπαγιάν, το οποίο στα χέρια του Βαγγέλη Παπαγεωργίου απλά συναρπάζει, όλα αυτά μαζί δημιουργούν μια σπάνια λυρική αλλά και δυναμική ηχοχρωματική παλέτα. Μαζί τους, ο εξαίρετος νέος μουσικός Στέφανος Χατζηαναγνώστου με τον κρυστάλλινο ήχο του στο φλάουτο.
Ο Μάνος Αβαράκης ταξιδεύει στην Ισπανία και συναντά το Federico García Lorca, μελοποιώντας ποιήματά του στους αυθεντικούς ισπανικούς στίχους, τραγούδια παλιά και νεώτερα συναντιούνται με ανέκδοτες συνθέσεις του Μάνου Αβαράκη σε στίχους κορυφαίων ελλήνων ποιητών, “συνομιλούν” με τραγούδια της Κάτω Ιταλίας αλλά και με παραδοσιακά τραγούδια από όλο τον κόσμο, σε μια αξέχαστη μουσική βραδιά.
Ναταλία Κωτσάνη
τραγούδι, πιάνο, ακορντεόν
Μάνος Αβαράκης
φυσαρμόνικα, φλογέρα, δίαυλος,
καλίμπα, πιάνο, φωνή
Βαγγέλης Παπαγεωργίου
μπαγιάν, φωνή
Στέφανος Χατζηαναγνώστου
φλάουτο, κιθάρα

TROUBLE IN TAHITI
2018-08-03 21:00 - 23:00 | ΠΝΕΥΜΑΤΙΚΟ ΚΕΝΤΡΟ ΜΕΓΑΡΟ ΓΚΥΖΗ, ΦΗΡΑ, ΣΑΝΤΟΡΙΝΗ - ΕΛΛΑΔΑ
TROUBLE IN TAHITI
LEONARD BERNSTEIN

Η ομάδα όπερας «The Medium Project» είναι μια νέα ομάδα καλλιτεχνών που ιδρύθηκε το 2013 ύστερα από πρωτοβουλία της σκηνοθέτιδος Ράιας Τσακηρίδη.
Η πρώτη της παραγωγή, η παρουσίαση του αριστουργήματος του ΤζιανΚάρλο Μενότι «Το Μέντιουμ», απέσπασε διθυραμβικές κριτικές τόσο από τους κριτικούς όσο και από το κοινό, σημειώνοντας μεγάλη επιτυχία.
Το «Trouble in Tahiti» του Leonard Bernstein παρουσιάζει μια ημέρα από τη ζωή ενός ζευγαριού, ομόχρονης με την περίοδο γραφής του, κάπου στις αρχές του 1950. Το κεντρικό ζευγάρι πλαισιώνει ένα φωνητικό τρίο, που, ως χορός, σχολιάζει τη ματαιότητα του «Αμερικάνικου Ονείρου». Η διαδρομή αυτής της ημέρας κατακερματίζεται σε επτά σκηνές που καθορίζουν τη δράση.
Η δραματουργία του κειμένου ασχολείται με τη βαρύτητα των προσωπικών σχέσεων, το κυνήγι της ευτυχίας, και την αδυναμία της ουσιαστικής διαπροσωπικής επικοινωνίας που παρουσιάζονται ως προβληματικές ανεξαρτήτως χρόνου, χώρου, φύλου και καταγωγής. Οι σχέσεις των δύο φύλων και οι συνήθειες της καθημερινότητας εξετάζονται στο μικροσκόπιο.
Η μουσική της εν λόγω όπερας ακολουθεί μια ηχητική γραφή που αγγίζει το κλασικό αμερικάνικο μιούζικαλ της δεκαετίας του 1950 με άμεση, λιτή και καθαρή γραφή υπό τους ήχους της μουσικής jazz.
Ιρένα Αθανασίου
Μιχάλης Ψύρρας
Αντωνία Δεσπούλη
Άρης Προσπαθόπουλος
Νίκος Ζιάζιαρης
Πιάνο: Δημήτρης Μαρίνος
Σκηνοθεσία: Ράια Τσακηρίδη
Μουσική Διεύθυνση: Ανδρέας Τσελίκας
Χορογραφία: Κορίνα Κόκκαλη
Κουστούμια: Παύλος Θανόπουλος

ROSS DALY - ΚΕΛΥ ΘΩΜΑ
2018-08-07 21:00 - 23:00 | ΠΝΕΥΜΑΤΙΚΟ ΚΕΝΤΡΟ ΜΕΓΑΡΟ ΓΚΥΖΗ, ΦΗΡΑ, ΣΑΝΤΟΡΙΝΗ - ΕΛΛΑΔΑ
ROSS DALY – ΚΕΛΥ ΘΩΜΑ
Ο Ross Daly, μαζί με την Κέλυ Θωμά στη λύρα, θα παρουσιάσουν ένα πρόγραμμα που περιλαμβάνει δικές τους συνθέσεις. Οι συνθέσεις αυτές αντανακλούν την πολύχρονη διαδρομή του Ross Daly μέσα στον ευρύτερο χώρο των μουσικών παραδόσεων της τροπικής μουσικής που εκτείνεται γεωγραφικά από την Βορειοδυτική Αφρική ως την Ινδία.
Ο Ross Daly είναι ο ιδρυτής και καλλιτεχνικός διευθυντής του Μουσικού Εργαστηρίου Λαβύρινθος στην Κρήτη, που συγκεντρώνει κάθε χρόνο εκατοντάδες μαθητές και δασκάλους από όλο τον κόσμο, σε κύκλους σεμιναρίων που προσφέρουν μια μοναδική εμπειρία βιωματικής εκμάθησης των μουσικών παραδόσεων όλου του φάσματος της τροπικής μουσικής.

MODERATO CANTABILE
2018-08-10 21:00 - 23:00 | ΠΝΕΥΜΑΤΙΚΟ ΚΕΝΤΡΟ ΜΕΓΑΡΟ ΓΚΥΖΗ, ΦΗΡΑ, ΣΑΝΤΟΡΙΝΗ - ΕΛΛΑΔΑ
MODERATO CANTABILE

Μετά από μια δεκαπενταετή συνεργασία με το κουαρτέτο Tarkovsky και την συνεργασία τους στο άλμπουμ Il Pergolese σε συνεργασία με την τραγουδίστρια Μaria Pia De Vito, η γερμανίδα τσελίστα Anja Lechner και ο γάλλος πιανίστας Francois Couturier διαμόρφωσαν και παρουσιάζουν το δικό τους ντουέτο.
Οι καλλιτέχνες προσεγγίζουν τη μουσική από διαφορετικές γωνίες. Η Lechner είναι μια κλασική σολίστ με ένα ασυνήθιστο ενδιαφέρον προς την τέχνη του αυτοσχεδιασμού, ενώ ο Couturier, είναι ένας μουσικός που με βάση τη jazz έχει προχωρήσει και σε άλλα πεδία μουσικής έκφρασης. Στο πρόγραμμα τους Moderato Cantabile παρουσιάζουν τις δικές τους ερμηνευτικές εκδοχές και ενορχηστρώσεις τριών προσωπικοτήτων του πνεύματος και της τέχνης που άγγιξαν τα όρια της ιστορίας της μουσικής: Είναι οι G.I. Gurdjieff, ο Komitas Vardapet, και ο Federico Mompou, προσωπικότητες που τις ενώνουν κοινές αναφορές στην μουσική παράδοση, στη σχέση της κοσμικής με τη θρησκευτική μουσική αλλά και στις ενδιαφέρουσες αναφορές τους σε φιλοσοφικές αναζητήσεις
Το Moderato cantabile έχει ηχογραφηθεί τον Νοέμβριο του 2013 στην πλούσια ακουστική της αίθουσας συναυλιών του μεγάρου Ραδιοτηλεόρασης του Λουγκάνο για την περίφημη ECM, με παραγωγό τον Manfred Eicher.
Anja Lechner (βιολοντσέλλο)
Francois Couturier (πιάνο)

ΔΗΜΗΤΡΑ ΓΑΛΑΝΗ
2018-08-17 21:00 - 23:00 | ΠΝΕΥΜΑΤΙΚΟ ΚΕΝΤΡΟ ΜΕΓΑΡΟ ΓΚΥΖΗ, ΦΗΡΑ, ΣΑΝΤΟΡΙΝΗ - ΕΛΛΑΔΑ
ΔΗΜΗΤΡΑ ΓΑΛΑΝΗ
Η σπουδαία ερμηνεύτρια Δήμητρα Γαλάνη συναντά αυτό το καλοκαίρι σε επιλεγμένους χώρους σε όλη την Ελλάδα δύο από τους καλύτερους μουσικούς της νέας γενιάς της ελληνικής μουσικής σκηνής. Τον Θωμά Κωνσταντίνου, μεγάλο δεξιοτέχνη στο ούτι και στα παραδοσιακά όργανα και τον εξαιρετικό πιανίστα της τζαζ Σπύρο Μάνεση.
Και οι τρεις μαζί φτιάχνουν μια παράσταση – αγκαλιά, με τραγούδια που έχουν επιρροές από Ανατολή και Δύση. Δύο αντιπροσωπευτικά όργανα εκπροσωπούν την κάθε «Σχολή». Το ούτι και το πιάνο. Και στη μέση, ως συνδετικός κρίκος, η χαρισματική φωνή της Δήμητρας Γαλάνη. Μιας ερμηνεύτριας που χρόνια τώρα συνειδητά, ισορροπεί με τη φωνή της ανάμεσα σε δυο πολιτισμούς, με σεβασμό στη μνήμη, εμπιστοσύνη στο ταλέντο των νέων και αίσθηση του μέτρου.
Η συγκεκριμένη παράσταση «γεφυρώνει» τις αντιθέσεις αυτών των δύο μουσικών κόσμων που αν και δείχνουν να είναι σε απόσταση, στην πραγματικότητα ήταν πάντα κοντά ανταλλάσσοντας στοιχεία και ιδέες. Οι τρεις καλλιτέχνες αναδεικνύουν αριστοτεχνικά τις διαφορές και τις ομοιότητες, φωτίζοντας το κοινό μονοπάτι πάνω στο οποίο πορεύεται η Τέχνη. Τα τραγούδια που έχουν επιλέξει είναι αγαπημένα τραγούδια μεγάλης αντοχής στον χρόνο τα οποία παρουσιάζουν με έναν διαφορετικό τρόπο. Τραγούδια που αγκαλιάζουν το κοινό…

MAIGHREAD McCRANN - FRANCESCO NICOLOSI
2018-08-21 21:00 - 23:00 | ΠΝΕΥΜΑΤΙΚΟ ΚΕΝΤΡΟ ΜΕΓΑΡΟ ΓΚΥΖΗ, ΦΗΡΑ, ΣΑΝΤΟΡΙΝΗ - ΕΛΛΑΔΑ
MAIGHREAD McCRANN – FRANCESCO NICOLOSI
Η Ιρλανδή βιολίστρια Maighread McCrann είναι η εξάρχουσα της Συμφωνικής Ορχήστρας της Ραδιοφωνίας της Βιέννης, η οποία ως σολίστ και μουσικός δωματίου έδωσε πληθώρα παραστάσεων σε όλες τις μεγάλες ευρωπαϊκές πόλεις. Έχει παίξει μπαρόκ βιολί στο Concentus Musicus του Nicolaus Harnoncourt και διορίστηκε καθηγήτρια βιολιού στο Πανεπιστήμιο Καλών Τεχνών του Graz.
Ο Ιταλός πιανίστας Francesco Nicolosi κέρδισε το 1980 το τρίτο βραβείο στον Διεθνή Διαγωνισμό Πιάνου του Santander και το δεύτερο βραβείο στο Concours International d’ Exècution Musicale στη Γενεύη. Ταξίδεψε σε όλο τον κόσμο και ηχογράφησε 22 CD με τις εταιρείες Naxos και Marco Polo. Σήμερα είναι καλλιτεχνικός διευθυντής του θεάτρου Massimo Bellini στην Catania.
Οι δύο καλλιτέχνες θα κοσμήσουν το Φεστιβάλ του Μεγάρου Γκύζη με ένα πρόγραμμα που περιλαμβάνει την περίφημη Ciaccona του Bach για σόλο βιολί, τη σονάτα του Schumann op 105 n.1, τη σονάτα του Schubert op 137 n.1 για βιολί και πιάνο και την Ισπανική Ραψωδία του Liszt για σόλο πιάνο.
Maighread McCrann (βιολί)
Francesco Nicolosi (πιάνο)

DUO MELIS
2018-08-24 21:00 - 23:00 | ΠΝΕΥΜΑΤΙΚΟ ΚΕΝΤΡΟ ΜΕΓΑΡΟ ΓΚΥΖΗ, ΦΗΡΑ, ΣΑΝΤΟΡΙΝΗ - ΕΛΛΑΔΑ
DUO MELIS
Η Ισπανίδα κιθαρίστα Susana Prieto και ο Έλληνας κιθαρίστας Αλέξης Μουζουράκης έκαναν το ντεμπούτο τους ως Duo Melis το 1999 στο Διεθνές Φεστιβάλ Κιθάρας του Βόλου. Από τότε έχουν εμφανιστεί σε διάσημες αίθουσες όπως η Φιλαρμονική του Βερολίνου, το Concertgebouw στο Άμστερνταμ, η αίθουσα Τσαϊκόφσκι στη Μόσχα, το Μέγαρο Μουσικής στην Αθήνα και το Μέγαρο Μουσικής Merkin στη Νέα Υόρκη.
Το Duo Melis έχει συνεργαστεί με την Berliner Symphoniker, τη Neubrandenburger Philharmonie, τη Bayerische Kammerphilharmonie, την Ραδιοφωνική Ορχήστρα του Βουκουρεστίου και την Εθνική Ορχήστρα Θεσσαλονίκης με μαέστρο τον Leo Brouwer.
Οι πρόσφατες εμφανίσεις τους στη Βόρεια Αμερική περιλαμβάνουν το ετήσιο συνέδριο της Guitar Foundation of America, καθώς και παραστάσεις στο Chicago, St. Louis, Austin, Scranton, College Station, Houston, Brownsville και Detroit. Έχουν εμφανιστεί δύο φορές για δύο συναυλίες OMNI στο San Francisco και για το Cleveland Classical Guitar Weekend. Έχουν εμφανιστεί στο Φεστιβάλ Κιθάρας της Βηθλεέμ στην Πενσυλβανία. Στην Ευρώπη, έχουν δώσει παραστάσεις στην Ιταλία, την Ελλάδα, τη Γερμανία, την Πολωνία, τη Ρωσία, την Ισπανία, τη Ρουμανία, την Ολλανδία, την Τσεχία, την Αυστρία, τη Νορβηγία, τη Σουηδία και τη Γαλλία.
Από το 2006, ο Αλέξης και η Susana παραδίδουν μαθήματα στο Conservatoire National de Strasbourg της Γαλλίας.
Susana Prieto
Αλέξης Μουζουράκης

MIRANDA VEROULI & DESAFINADOS
2018-08-28 21:00 - 23:00 | ΠΝΕΥΜΑΤΙΚΟ ΚΕΝΤΡΟ ΜΕΓΑΡΟ ΓΚΥΖΗ, ΦΗΡΑ, ΣΑΝΤΟΡΙΝΗ - ΕΛΛΑΔΑ
ΜΙΡΑΝΤΑ ΒΕΡΟΥΛΗ & DESAFINADOS
συμμετέχει ο ΑΝΔΡΕΑΣ ΠΟΛΥΖΩΓΟΠΟΥΛΟΣ
Με πολύχρονη παρουσία στην Ελληνική jazz και world σκηνή και αξιοσημείωτες δισκογραφικές συνεργασίες, η Μιράντα Βερούλη, η επί 20ετίας πρέσβειρα της Βραζιλιάνικης μουσικής στην Ελλάδα, είναι μια jazz τραγουδίστρια – τραγουδοποιός με βαθειά γνώση της Βραζιλιάνικης κουλτούρας και με απόλυτα προσωπικό στυλ στην ερμηνεία του Βραζιλιάνικου ρεπερτορίου, που χαρακτηρίζεται από το αυθεντικό feeling και έντονες jazz αποχρώσεις.
Μαζί με την μπάντα της, τους Desafinados, μια παρέα εξαιρετικών jazzmen, μας σεργιανίζουν με δεξιοτεχνία στα μονοπάτια της Βραζιλιάνικης πολυρρυθμίας, από την μελωδική bossa nova και τα ρυθμικά baião, ως την εκρηκτική samba του Rio de Janeiro. Συμμετέχει ο κορυφαίος τρομπετίστας Ανδρέας Πολυζωγόπουλος, που με τον σαγηνευτικό ήχο και την υψηλή αισθητική του, δένει με το σύνολο με μια συναρπαστική χημεία. Μια ξεχωριστή συνεύρεση που γίνεται όχημα για ένα μοναδικό ταξίδι στα ηχοτοπία της Brazilian Jazz, μέσα από αγαπημένα θέματα των Tom Jobim, Chico Buarque, Caetano Veloso, Marcos Valle, Jorge Ben, αλλά και δικές τους συνθέσεις.
Μιράντα Βερούλη (φωνή)
Ανδρέας Πολυζωγόπουλος (τρομπέτα/εφφέ)
Σπύρος Μάνεσης (πιάνο)
Αρίων Γυφτάκης (κοντραμπάσο)
Αναστάσης Γούλιαρης (τύμπανα)

THE MUSE
2018-08-31 21:00 - 23:00 | ΠΝΕΥΜΑΤΙΚΟ ΚΕΝΤΡΟ ΜΕΓΑΡΟ ΓΚΥΖΗ, ΦΗΡΑ, ΣΑΝΤΟΡΙΝΗ - ΕΛΛΑΔΑ
THE MUSE
INTERNATIONAL ASSOSIATION OF ART
Επτά νεαροί νικητές του διαγωνισμού μουσικής Online eMuse 2017 από τις Ηνωμένες Πολιτείες, τη Σιγκαπούρη, την Ισπανία και την Ελλάδα θα φτάσουν στη Σαντορίνη για να δώσουν μια αξέχαστη παράσταση στο Φεστιβάλ του Μεγάρου Γκύζη στις 31 Αυγούστου.
Μετά τη σύντομη τελετή απονομής, θα παρουσιάσουν τη μουσικότητα και τις τεχνικές τους ικανότητες στο πιάνο, το βιολί, το τραγούδι, τα κρουστά αλλά και το μπουζούκι!
Anthony Yang (πιάνο) – ΗΠΑ
Olivia Yang (πιάνο) – ΗΠΑ
Hee Le Shaine (βιολί) – Σιγκαπούρη
Faith Ong (φωνή) – Σιγκαπούρη
Joey Zhu (πιάνο) – ΗΠΑ
Aitana Ortiz Saez (κρουστά) – Ισπανία
Michael Paouris (μπουζούκι) – Ελλάδα

GIULIANO DE ANGELIS - PAOLO SCAFARELLA
2024-08-02 20:30 - 22:00 | ΠΝΕΥΜΑΤΙΚΟ ΚΕΝΤΡΟ ΜΕΓΑΡΟ ΓΚΥΖΗ, ΦΗΡΑ, ΣΑΝΤΟΡΙΝΗ - ΕΛΛΑΔΑ
Συναυλία με τον εξαιρετικό βιολοντσελίστα, Καλλιτεχνικό Διευθυντή του Festival di Maggio στην Καμπανία, Giuliano De Angelis και τον πολυβραβευμένο σε διεθνείς διαγωνισμούς πιανίστα, Paolo Scafarella σε έργα Beethoven, Schumann και Piazzolla.

Λίγες πληροφορίες σχετικά με τους καλλιτέχνες

GIULIANO DE ANGELIS
Ο Giuliano De Angelis αποφοίτησε από την τάξη της διάσημης τσελίστριας και παιδαγωγού Marianne Chen. Ως σολίστας έχει εμφανιστεί σε συναυλίες στην Καλιφόρνια, την Αριζόνα, τη Λουιζιάνα, την Κίνα, τη Βουλγαρία και στην Ιταλία. Έχει, επίσης, συνεργαστεί με πολλές ορχήστρες, όπως η Berliner Symphoniker, η Ορχήστρα Carlo Felice di Genova, η Φιλαρμονική Ορχήστρα της Καλαβρίας, η Ορχήστρα Vittorio Emanuele, η Ορχήστρα Cilea, η Ορχήστρα Petruzzelli στο Μπάρι, αλλά και με καταξιωμένους καλλιτέχνες όπως οι V. Repin, R. Muti, R. Vlad, D. Renzetti, R. Filippini, I. Pogorelich, A. Carbonare, I. Abdrazakov, Y. Grubert, D. Conti, και στη μουσική δωματίου με τους B. Canino, A. Allegrini και F. Meloni. Οι πιο πρόσφατες ηχογραφήσεις του έχουν πραγματοποιηθί για τους Bongiovanni, Rai Trade, Medusa Film, Mediaset και Fabbri Editori.
Έχει συνεργαστεί με παγκοσμίου φήμης μουσικούς της τζαζ, όπως οι Galliano, Di Battista, Bosso, Mirabassi και Rea. Είναι Καλλιτεχνικός Διευθυντής του Festival di Maggio στην Καμπανία (Ιταλία).

PAOLO SCAFARELLA
Ο Paolo Scafarella γεννήθηκε στην Απουλία και ολοκλήρωσε τις σπουδές του στο Ωδείο «N. Piccinni» στο Μπάρι με τις υψηλότερες διακρίσεις. Ο Scafarella έχει κατακτήσει την πρώτη θέση σε πολλούς διαγωνισμούς πιάνου και προσκαλείται τακτικά σε σημαντικές συναυλιακούς χώρους και φεστιβάλ, τόσο στην Ιταλία όσο και το εξωτερικό. Είναι, επίσης, μεταγραφέας έργων για τις εκδόσεις Momenti και αυτή τη στιγμή συνεργάζεται με τον εκδοτικό οίκο Zecchini Editore, για την έκδοση βιβλίου που αφορά τους συνθέτες της Ρομαντικής και μεταρομαντικής περιόδου. Είναι μέλος των καλλιτεχνών του πρακτορείου κλασικής μουσικής «Reggio Iniziative Culturali», παίζοντας τόσο ως σολίστ πιανίστας όσο και σε σύνολα μουσικής δωματίου.

Ο Πουτσινι και η εποχη του
2024-08-06 20:30 - 22:00 | ΠΝΕΥΜΑΤΙΚΟ ΚΕΝΤΡΟ ΜΕΓΑΡΟ ΓΚΥΖΗ, ΦΗΡΑ, ΣΑΝΤΟΡΙΝΗ - ΕΛΛΑΔΑ
Βραδυά Όπερας με τίτλο “Ο Πουτσίνι και η εποχή του – 100 χρόνια από τον θάνατό του” με τη συμμετοχή δύο τραγουδιστών-μόνιμων συνεργατών της Εθνικής Λυρικής Σκηνής. Την διακεκριμένη υψίφωνο, απόφοιτη της φημισμένης Μουσικής Ακαδημίας του Μονάχου, Άννα Στυλιανάκη και τον τενόρο, απόφοιτο του Trinity College of Music του Λονδίνου, Φίλιππο Μοδινό. Στο πιάνο ο μοναδικός Δημήτρης Γιάκας.

Λίγες πληροφορίες σχετικά με τους καλλιτέχνες

ΑΝΝΑ ΣΤΥΛΙΑΝΑΚΗ
Υψίφωνος, σπούδασε μονωδία και μελοδραματική στο Κρατικό Ωδείο Θεσσαλονίκης (δίπλωμα, τάξη Κ. Καρατζά). Συνέχισε μεταπτυχιακές σπουδές στη Μουσική Ακαδημία Μονάχου με τη Δ. Ευαγγελάτου, ενώ ειδικεύτηκε στο ληντ με τον Χ. Ντώυτς. Απέσπασε υποτροφία από το Σωματείο «Μαρία Κάλλας» (2009) και τη Διεθνή Ένωση Ρίχαρντ Βάγκνερ (Μόναχο). Έχει ερμηνεύσει Βερονίκη (Ο θαυματουργός γιατρός), Μιμή (Μποέμ), Φιορντιλίτζι (Έτσι κάνουν όλες), Κόμησσα Αλμαβίβα (Οι γάμοι του Φίγκαρο), Ντόννα Άννα (Ντον Τζοβάννι, «Όπερα της βαλίτσας»), Τζέσσυ (Μικρό Μαχαγκόννυ), Βιβίκα (O βαφτιστικός), Μικαέλα (Κάρμεν), Αρμίντα (H ψευτοπεριβολάρισσα), Σάρα (Μαριάνθη του Καρρέρ), Ανθούλα (Περουζέ), και τον ομώνυμο ρόλο στο έργο Δεσποινίς ντε Μπελ-Ιλ. Συμμετείχε στην πρώτη παρουσίαση έργων των Σ. Αλτάν, Α. Ελκάνα, Γ. Κουμεντάκη στο Μόναχο («Οδύσσεια», 2013), καθώς και στην πρώτη εκτέλεση του έργου Σατυρικόν του Δ. Παπαδημητρίου (Στέγη Ιδρύματος Ωνάση, 2014). Απέσπασε έπαινο στον διαγωνισμό Grand Prix Maria Callas (2014) και γ΄ βραβείο στον Διεθνή διαγωνισμό «Μαρία Κράγια» (2015).

ΦΙΛΙΠΠΟΣ ΜΟΔΙΝΟΣ
Γεννήθηκε στη Βρέμη. Αρχικά μελέτησε κλασικό τραγούδι με τους γονείς του, Τζων Μοδινό και Τζένη Δριβάλα, με τους οποίους άρχισε να εμφανίζεται σε παραστάσεις από παιδί. Σπούδασε φωνητική, πιάνο και διεύθυνση ορχήστρας στο Κολλέγιο Μουσικής Τρίνιτυ του Λονδίνου. Ως πιανίστας έχει συμπράξει με τους οργανισμούς «Εταιρεία Λιστ» και «Εταιρεία Αλκάν» και εμφανίστηκε σε αίθουσες συναυλιών του Λονδίνου. Συνέπραξε στην ηχογράφηση του παιδικού μιούζικαλ Πολ και Λάρα (Pol and Lara) του Δημήτρη Κατή. Έχει διατελέσει καλλιτεχνικός διευθυντής του φεστιβάλ Casa dei Mezzo της Κρήτης (2008). Μαζί με την υψίφωνο Κασσάνδρα Δημοπούλου ίδρυσε την εταιρεία Skull of Yorick Productions. Παράλληλα με τις σπουδές του εμφανίστηκε σε πληθώρα παραγωγών, συμπεριλαμβανομένης της παγκόσμιας πρώτης παρουσίασης του έργου Κραυγή αθωότητας (Cry of Innocence). Πρωτοεμφανίστηκε ως Πρίγκιπας Γιαμαντόρι στην όπερα Μαντάμα Μπαττερφλάι [Madama Butterfly] του Πουτσίνι. Από το 2006 μέχρι σήμερα έχει τραγουδήσει, μεταξύ άλλων, ρόλους όπως Ρανταμές [Αΐντα/Aida] (Κόμο, Ιταλία), Κάνιο [Παλιάτσοι/Pagliacci], Γκαμπριέλε Αντόρνο [Σιμόν Μποκκανέγκρα/Simon Boccanegra] (Βαγιαδολίδ, Ισπανία), Οθέλλος [Οθέλλος/Otello] (Σαιντ Πήτερ, Λονδίνο), Δον Ζοζέ [Κάρμεν/Carmen], Ιδομενέας [Ιδομενέας, βασιλιάς της Κρήτης/Idomeneo, re di Creta] σε Ελλάδα, Αγγλία, Ιταλία, Ισπανία, Γαλλία, Γερμανία, Κύπρο, Αίγυπτο και Η.Π.Α. (Κέντρο Μπάρμπικαν Λονδίνου, ΕΛΣ, Όπερα Αλεξάνδρειας κ.α.). Επίσης έχει ερμηνεύσει σολιστικά μέρη στα έργα: Στάμπατ Μάτερ [Stabat Mater] του Ντβόρζακ, Λειτουργία της Δόξας [Messa di Gloria] του Πουτσίνι και Ρέκβιεμ [Requiem] του Βέρντι.

ΔΗΜΗΤΡΗΣ ΓΙΑΚΑΣ
Ο Δημήτρης Γιάκας γεννήθηκε στην Αθήνα. Έλαβε Δίπλωμα Πιάνου από το Εθνικό Ωδείο (τάξη Μυρτώς Μαυρίκου). Συνέχισε μουσικές σπουδές στην École Normale de Musique του Παρισιού, ειδικότερα στο Πιάνο, τη Μουσική Δωματίου και τη Μουσική Προετοιμασία Όπερας και στη συνέχεια άρχισε να μελετά Συνοδεία Τραγουδιού πλάι στον Dalton Baldwin. Από το 1982 έως το 1991 εργάστηκε ως πιανίστας-μουσικός εκγυμναστής στην Όπερα του Παρισιού καθώς και στην Όπερα της Λυών, κατόπιν προσκλήσεως του Μουσικού Διευθυντή της, Kent Nagano. Παράλληλα εμφανίστηκε συνοδεύοντας στο πιάνο τραγουδιστές στο Παρίσι, καθώς επίσης και σε πολλές πόλεις και φεστιβάλ της Γαλλίας. Από το 1990 εγκαταστάθηκε πάλι στην Αθήνα όπου ξεκίνησε την τακτική συνεργασία του με την Εθνική Λυρική Σκηνή και το Μέγαρο Μουσικής Αθηνών. Συνοδεύει τακτικά Έλληνες και ξένους τραγουδιστές σε συναυλίες στην Ελλάδα και το εξωτερικό.

VICENTE CAMPOS - MICHAEL DAVIDOV BUTUSOV
2024-08-09 20:30 - 22:00 | ΠΝΕΥΜΑΤΙΚΟ ΚΕΝΤΡΟ ΜΕΓΑΡΟ ΓΚΥΖΗ, ΦΗΡΑ, ΣΑΝΤΟΡΙΝΗ - ΕΛΛΑΔΑ
Ο εξαιρετικός Ισπανός τρομπετίστας, καθηγητής στο Conservatorio Superior de Música de Valencia, Dr. Vicente Campos και ο πολυβραβευμένος σε διεθνείς διαγωνισμούς, πιανίστας, καθηγητής στο Conservatorio Superior del Liceo de Barcelona, Michael Davidov Butusov σε ένα πρόγραμμα με έργα Haydn, Albinoni κ.α.

Λίγες πληροφορίες σχετικά με τους καλλιτέχνες

VICENTE CAMPOS
Ο Vicente Campos ξεκίνησε τις μουσικές του σπουδές στο Μουσικό Σχολείο της Μονσεράτ (Βαλένθια). Συνέχισε στο Ανώτατο Ωδείο Μουσικής της Βαλένθια, με δάσκαλο τον Vicente Prats, και έλαβε Μεταπτυχιακό τίτλο στην Αισθητική και τη Μουσική Δημιουργικότητα από το Πανεπιστήμιο της Βαλένθια. Αυτήν τη περίοδο εργάζεται στη διδακτορική του διατριβή. Έχει εμφανιστεί ως κορυφαίος τρομπετίστας στις κυριότερες ορχήστρες και σύνολα της ισπανικής μουσικής σκηνής. Έχει κυκλοφορήσει αρκετούς δίσκους και CD ως σολίστας, με εξαιρετική αναγνώριση για την ηχογράφησή του των Concerti Accademici του Francisco José de Castro με το Collegium Instrumentale, όπως αναφέρεται στο περιοδικό Goldberg. Από το 1996 οργανώνει μουσικά σεμινάρια αλλά και το Montserrat Festival Chamber Music στη Βαλένθια. Σήμερα είναι ο σολίστας του Grup Instrumental, με το οποίο βραβεύτηκε με το Εθνικό Βραβείο Μουσικής 2005 στην ερμηνεία. Επίσης, είναι μέλος της Συμφωνικής Ορχήστρας της Βαλένθια και του Οργανικού Σύνολου Χάλκινων Πνευστών ‘Valencia Brass Quintet’. Συνεργάζεται συχνά με το Collegium Instrumentale και είναι επίσης καθηγητής τρομπέτας και διευθυντής του Ανώτατου Ωδείου Μουσικής της Καστεγιόν.

MICHAEL DAVIDOV BUTUSOV
Ο Michael Davidov ξεκίνησε τις σπουδές του στο Κονσερβατόριο της Βαρκελώνης (Escola Superior de Música de Catalunya), στην τάξη του διάσημου καταλανού πιανίστα Καθηγητή Ramon Coll, όταν ήταν 16 ετών. Ολοκλήρωσε τις σπουδές του με εννέα βραβεία και προσωπική σύσταση από τον Διευθυντή του Πανεπιστημίου. Η συνεχής επιθυμία του για γνώση και καλλιτεχνική εξέλιξη, τον οδήγησε να σπουδάσει σε διακεκριμένα μουσικά κέντρα της Ευρώπης με καθηγητές όπως ο Μιχαήλ Πετούχοφ στο Moscow State Tchaikovsky Conservatory (Postgraduate), ο Grigory Gruzman στη Hochschule für Musik Franz Liszt στο Βαϊμάρη (Concert Diploma) και ο Pavel Gililov στο Πανεπιστήμιο Mozarteum στο Σάλτσμπουργκ, Αυστρία (Master degree and Postgraduate). Έχει εμφανιστεί ως σολίστας με τη Φιλαρμονική Ορχήστρα της Σλοβακίας, τη Συμφωνική Ορχήστρα της Γαλικίας, τη Συμφωνική Ορχήστρα του Ροστόφ, τη Συμφωνική Ορχήστρα Ciudad de Granada, την Ορχήστρα J. Strauss της Ρώμης, υπό τη διεύθυνση, μεταξύ άλλων, των Enrique García Asensio, Paul Mann, Salvador Mas, Valery Khlebnikov, Dariusz Mikulski, Rastislav Stur, Nicola Samale. Είναι, επίσης, νικητής πολλών διεθνών διαγωνισμών πιάνου όπως ο Διεθνής Διαγωνισμός Πιάνου Delia Steinberg στη Μαδρίτη (1ο Βραβείο), ο Διεθνής Διαγωνισμός Πιάνου A. Skavronsky–Inspiration στο Βολγκοντόνσκ (1ο Βραβείο και Βραβείο Κοινού), ο Διεθνής Πιανιστικός Διαγωνισμός G. Pecar στη Γκορίτσια (1ο Βραβείο), ο Διεθνής Πιανιστικός Διαγωνισμός F. Chopin στη Ρώμη (2ο Βραβείο) και πολλοί άλλοι. Κέρδισε επίσης, τέσσερις συνεχόμενες φορές την Υποτροφία του Catalonian’s State Council Scholarship for the Culture and the Arts (2008-12), το Βραβείο του Ιδρύματος R. Parramon (2009), μετάλλιο από το Δημαρχείο Παλάου Σολιτά ι Πλεγκαμάνς (Βαρκελώνη, 2011) και δύο υποτροφίες από την Ένωση Ερμηνευτών και Ερμηνευτριών της Ισπανίας (2013 και 2014). Εκτός από τη συναυλιακή του καριέρα, ο Davidov είναι επίσης παιδαγωγός και συνθέτης. Το 2010, έγινε ο νεότερος διδάσκων πιάνου στη Γερμανία, κερδίζοντας μια θέση Αναπληρωτή Καθηγητή στην Hochschule für Musik F. Liszt, στη Βαϊμάρη. Το 2013 ίδρυσε το Marbella International Music Festival και έγινε ο Καλλιτεχνικός Διευθυντής του. Το MIMF διοργανώνει ετησίως το Διεθνές Μουσικό Διαγωνισμό Marbella και μια σειρά Μαθημάτων Πιάνου με κορυφαίους καθηγητές πιάνου από όλο τον κόσμο. Ο Michael Davidov έχει προσκληθεί ως κριτής σε διεθνείς διαγωνισμούς πιάνου και έχει διευθύνει μαθήματα μάστερ πιάνου σε διάφορες χώρες. Σήμερα είναι καθηγητής πιάνου στο Conservatori Superior del Liceu, στη Βαρκελώνη.

Serenading Moments
2024-08-13 20:30 - 22:00 | ΠΝΕΥΜΑΤΙΚΟ ΚΕΝΤΡΟ ΜΕΓΑΡΟ ΓΚΥΖΗ, ΦΗΡΑ, ΣΑΝΤΟΡΙΝΗ - ΕΛΛΑΔΑ
Ένα απαιτητικό, αλλά και ανάλαφρο, πρόγραμμα για δύο φλάουτα, τσέλο και πιάνο με τον κορυφαίο φλαουτίστα της Εθνικής Λυρικής Σκηνής Ζαχαρία Ταρπάγκο, μια από τις πιο αναγνωρισμένες και πρωτοπόρες φλαουτίστες της γενιάς της, την την Anna Chifu, τον βιολοντσελίστα της Κρατικής Ορχήστρας Θεσσαλονίκης Χρήστο Γρίμπα και την Βαλέρια Χαριτίδου στο πιάνο. Θα παρουσιαστούν έργα των Debussy, Gluck, Delibes, Doppler, Shocker, Cimarosa, Kuhlau, Bach και Haydn.

Λίγες πληροφορίες σχετικά με τους καλλιτέχνες

ΖΑΧΑΡΙΑΣ ΤΑΡΠΑΓΚΟΣ
Η δραστηριότητα του Ζαχαρία περιλαμβάνει εμφανίσεις ως σολίστ σε συναυλιακούς χώρους ανά τον κόσμο, όπως: Αίθουσα Συμφωνικής Μουσικής Βοστώνης, Όπερα του Τόκιο, Κουήν Ελίζαμπεθ Χωλ, Μέγαρο Μουσικής Αθηνών και Θεσσαλονίκης, Στέγη Γραμμάτων και Τεχνών, Αίθουσα Σταύρος Νιάρχος. Συνεργάτης της ορχήστρας Armonia Atenea/Καμεράτα Ορχήστρα φίλων της Μουσικής, έχει ηχογραφήσει με όργανα εποχής για την Deutsche Grammophone και την Decca Classics και εχει εμφανιστεί σε διεθνή φεστιβάλ, όπως στο BBC Proms στο Λονδίνο και στο Φεστιβάλ του Σάλτσμπουργκ στην Αυστρία. Η δραστηριότητά του στη μουσική δωματίου τον έφερε σε διαφορετικά μέρη του κόσμου, συμπεριλαμβανομένης της αίθουσας Blue Rose στο Suntory Hall στο Τόκιο. Οργανώνει και στηρίζει σταθερές πλατφόρμες μουσικής εκπαίδευσης παιδιών που ζουν σε εξαιρετικά δυσμενείς συνθήκες στην Ελλάδα και στο εξωτερικό, στοχεύοντας στη βελτίωση της ποιότητας ζωής τους μέσα από τη μουσική διάδραση. Είναι διαχειριστής του Keys of Change. www.zachflute.com

ANA CHIFU-TARPAGOS
H Ana Chifu, έχει εμφανιστεί ως σολίστ στην σημαντικές αίθουσες της Ευρώπης, με διάσημα σύνολα όπως η L’Orchestre de Flûtes Français και ως ερμηνεύτρια μουσικής δωματίου σε παγκοσμίου φήμης φεστιβάλ μεταξύ άλλων το International Festival of Contemporary Music “Warsaw Autumn” (Πολωνία), το International Week of New Music (Ρουμανία), το Hilltown New Music Festival (Ιρλανδία), το Tom Johnson Festival (Γερμανία), το Festival of Contemporary Music Happoman (Masan, Νότια Κορέα). Μέλος του συνόλου σύγχρονης μουσικής TETTTIX και συνεργάτης της Εθνικής Συμφωνικής Ορχήστρας της ΕΡΤ, της Συμφωνικής Ορχήστρας του Δήμου Αθηναίων, της Εθνικής Λυρικής Σκηνής, της Καμεράτας – Ορχήστρας Φίλων Μουσικής, η Ana επεκτείνει την ήδη πλούσια δραστηριότητά της στην μουσική δωματίου με μελλοντικές εμφανίσεις σε χώρες όπως η Ολλανδία, η Ιταλία, η Φινλανδία. Η Ana πιστεύοντας ότι η μουσική μπορεί να κάνει τον κόσμο καλύτερο, βελτιώνοντας τη ζωή των παιδιών που βρίσκονται σε συνθήκες διαχωρισμού και δυσμενείς συνθήκες διαβίωσης, oργανώνει και στηρίζει πλατφόρμες μουσικής εκπαίδευσης στοχεύοντας στην βελτίωση της ποιότητας της ζωή τους μέσα από την μουσική διάδραση.

ΧΡΗΣΤΟΣ ΓΡΙΜΠΑΣ
Ο Χρήστος Γρίμπας γεννήθηκε στη Θεσσαλονίκη. Άρχισε βιολοντσέλο στο Κρατικό Ωδείο Θεσσαλονίκης (τάξη Δ. Πάτρα), συνέχισε στο Βερολίνο (Universität der Künste) και ολοκλήρωσε τις μεταπτυχιακές σπουδές στη μουσική δωματίου στην Folkwang Hochschule Essen (τάξη V. Mendelssohn). Υπήρξε μέλος της Παγκόσμιας Ορχήστρας Νέων και της Ορχήστρας Νέων της Ευρωπαϊκής Ένωσης. Κέρδισε Β΄ βραβείο στον Πανελλήνιο Διαγωνισμό Νέων Σολίστ (Βόλος 1997) και στον Διεθνή Διαγωνισμό Μουσικής Δωματίου της ΗELEXPO-ΔΕΘ (1998). Έχει συμπράξει ως σολίστ με την Κρατική και τη Δημοτική Ορχήστρα Θεσσαλονίκης, τη Συμφωνική Ορχήστρα Βόλου, τη Δημοτική Ορχήστρα του Σλίβεν και τη Συμφωνική Ορχήστρα της Σόφιας, τις Συμφωνικές Ορχήστρες του Teplice, Karlovy Vary (Τσεχία), τη Συμφωνική Ορχήστρα της Nis (Σερβία) και τις Ορχήστρες του Dnipro, Zaparuzhia, Charkiv (Ουκρανία).
Ηχογράφησε με τη Συμφωνική Ορχήστρα της Ελληνικής Ραδιοφωνίας το 2002, 2015 και 2019. Παράλληλα, δραστηριοποιήθηκε εκπαιδευτικά, υλοποιώντας προγράμματα της Ελληνικής Πρεσβείας της Γερμανίας και της Γραμματείας Απόδημου Ελληνισμού για τα ελληνικά σχολεία της Γερμανίας. Υπήρξε υπότροφος του Συλλόγου Φίλων Μουσικής Αθηνών, κληροδότημα Αλεξάνδρας Τριάντη, και του Ιδρύματος “Αλέξανδρος Σ. Ωνάσης”. Από το 2002 διδάσκει στο Δημοτικό Ωδείο Καλαμαριάς και είναι μόνιμο μέλος της Κρατικής Ορχήστρας Θεσσαλονίκης.

ΒΑΛΕΡΙΑ ΧΑΡΙΤΙΔΟΥ
Η Βαλέρια Χαριτίδου γεννήθηκε στην Τιφλίδα της Γεωργίας. Σε ηλικία πέντε ετών ξεκίνησε μουσικές σπουδές στο πιάνο κοντά στην Inessa Tschovrebashvili, στο Πειραματικό Μουσικό Σχολείο της Τιφλίδας, από όπου αποφοίτησε το 2003. Συνέχισε τις σπουδές της στο Κρατικό Ωδείο Θεσσαλονίκης κοντά στη Βικτωρία Βικτωράτου, από όπου αποφοίτησε τον Ιούνιο του 2007 με Άριστα παμψηφεί και 2ο Βραβείο. Παράλληλα, παρακολούθησε masterclasses με τους Νάνα Δημητριάδη, Ντόρα Μπακοπούλου, Bernard Ringaissen, Anna Kulikova και Γιώργο – Εμμανουήλ Λαζαρίδη. Κατόπιν ακρόασης, έχει συμπράξει με τη Συμφωνική Ορχήστρα της Μεσογείου κι έχει πραγματοποιήσει ατομικά ρεσιτάλ στη Γεωργία, στην Ελλάδα, στην Κύπρο και στην Ιταλία. Παράλληλα έδωσε πλήθος συναυλιών μουσικής δωματίου σε συνεργασία με Έλληνες και διεθνείς καλλιτέχνες όπως ο Rudolf Koelman, ο Bohuslav Matusek, ο Νίκος Μεζίλης κ.α. Το Σεπτέμβριο του 2011 συμμετείχε στην εναρκτήρια τελετή του Διεθνούς Φεστιβάλ Δημητρίων, στο πλαίσιο των εκδηλώσεων “Music Circus – Open Air”, ενώ τον Απρίλιο του 2013 ηχογράφησε έργα μουσικής δωματίου για το 3ο Πρόγραμμα της Ελληνικής Ραδιοφωνίας. Υπήρξε επίσημη συνοδός στη Θερινή Ακαδημία της Αθύτου (2008), στα σεμινάρια της Ορχήστρας Νέων της Κύπρου (2009), καθώς και στη Θερινή Ακαδημία Παλαιάς και Παραδοσιακής Μουσικής της Αρναίας (2012). Από το 2008 μέχρι το 2011 εργάστηκε στο Δημοτικό Ωδείο Θεσσαλονίκης ως καθηγήτρια και συνοδός. Από το 2011 μέχρι και σήμερα, είναι συνοδός της Χορωδίας του Συλλόγου Αποφοίτων του Κολλεγίου Ανατόλια. Έχει εμφανιστεί ως σολίστ με την Κρατική Ορχήστρα Θεσσαλονίκης, στο πλαίσιο των εορτασμών για την Ευρωπαϊκή Ημέρα Μουσικής, με τη Δημοτική Ορχήστρα Θεσσαλονίκης και με την Orquestra Sinfonica Cuidad de Elche.
